
OPPRETTELSE AV Felles Teknologioverføringskontor (TTO) for universitetet i tromsø, universitetssykehuset i nord-norge og norut gruppen AS 

1. Bakgrunn
Etter endringene i Universitets- og høgskoleloven og Arbeidstakeroppfinnelsesloven i h.h.v. 2002 og 2003 er universiteter og høgskoler gitt et særlig ansvar for å legge forholdene til rette for at forskningsresultater blir utnyttet slik at de på en best mulig måte kommer samfunn og næringsliv til gode. Etter lovendringene har styret fattet en rekke vedtak for hvordan kommersialisering og forskningsbasert nyskaping skal organiseres ved Universitetet i Tromsø (se bl.a. S 41-03, S50-03 og S53-03). Bl.a. har styret vedtatt å opprette en teknologioverføringsenhet (TTO) og et kommersialiseringsutvalg (KU) ved UiTø.
I sak S 50-03 Kommersialisering av forskningsresultater – organisering ved UiTø (18.09.2003) signaliserte universitetsdirektøren at TTO-virksomheten på sikt burde vurderes organisert i et eget aksjeselskap. 

I dette saksfremlegget gis det en oversikt over de erfaringer som er gjort siden styret behandlet sak S 50-03, både når det gjelder intern organisering og forholdet til andre institusjoner. Det gis videre en fremstilling av finansieringen av TTO-arbeidet, og av organiseringen ved de andre universitetene. Deretter beskrives forslag til ny organisasjonsmodell med tilhørende problemstillinger, argumentasjon og løsningsforslag. 

Saksfremlegget er organisert på følgende måte: 

2. Erfaringer med dagens interne TTO-organisering og forholdet til andre institusjoner
2.1 TTO

Siden i fjor høst har TTO-virksomheten ved Universitetet vært organisert som en del av sentraladministrasjonen, og per i dag er det èn stilling som har dette som hovedarbeidsområde. Planen er at TTO- virksomheten skal styrkes. 

TTOs arbeidsoppgaver omfatter bl.a. administrasjon av innmeldte oppfinnelser, herunder en første-fase vurdering av hvorvidt man ønsker å overta rettigheten til en patenterbar oppfinnelse eller ikke. Her dreier det seg om en innledende vurdering av formelle, faglige og forretningsmessige forhold knyttet til bl.a. eiendomsrett ol., innhenting av juridiske og kommersielle vurderinger. Forvaltning og utvikling av nødvendige avtaler både i forhold til forskernes og UiTøs rettigheter ligger også innenfor TTO-oppgavene, og det samme gjelder oppfølging av samarbeidsprosjekter (f.eks. i tilfeller der innmeldte oppfinnelser fører til nye forskningsprosjekter). TTO har etter hvert knyttet til seg en rekke kontakter med eksterne aktører, patentkontorer, virkemiddelapparat og kommersialiseringsaktører, og dette nettverket må stadig videreutvikles. Oppfølging av konkret og prinsipielt samarbeid med bl.a. NorInnova og Norut Gruppen AS (Norut) står sentralt. TTO samarbeider også med bl.a. Innovasjon Norge, NFR og de andre universitetene om felles samarbeidsprosjekter av ulike slag. Informasjonsvirksomhet, motivasjonsarbeid og kompetanseoppbygging er et annet viktig arbeidsfelt, og TTO administrerer entreprenørskapskurs, forskerkvelder, patentkurs og bidrar også til studentforeningen Start Tromsøs virksomhet. TTO har også ansvar for søknadsskriving og rapportering til NFR/FORNY, informasjon til forskere/enheter, nettsider, oversikt over innmeldinger, kommersialiseringer, patentportefølje m.m. TTO er i tillegg saksbehandler for Universitetsdirektøren i prinsipielle saker som må behandles av Styret, samt sekretær for Kommersialiseringsutvalget (se punkt 2.2.).

UiTøs TTO har i tiden som har gått i stor grad vært et servicebasert TTO, der forskere har fått hjelp til å patentere sine ideer. En viktig del av virksomheten har vært å drive kulturbyggende tiltak, som beskrevet ovenfor. Det rent forretningsmessige har i mindre grad vært avgjørende for hvilke prosjekter som har fått assistanse. Det er imidlertid meningen at TTO i fremtiden skal kunne tilby kommersialiseringsassistanse samt forhandle og inngå lisensavtaler og selge patenter. 

2.2
Kommersialiseringsutvalget

Kommersialiseringsutvalget (KU) er satt sammen av seks faste vitenskapelig ansatte og en mastergradsstudent. Virkeperioden er to år. Utvalgets oppgaver er å fatte vedtak om hvorvidt Universitetet skal overta rettighetene til patenterbare oppfinnelser gjort av ansatte ved Universitetet. KU skal også ta stilling til rettighetsforhold til patenterbare oppfinnelse gjort av ansatte ved institusjonen, jf. bestemmelsene i Arbeidstakeroppfinnelsesloven og være et rådgivende organ og bidra til utarbeidelse av generelle retningslinjer innenfor forskningsbasert nyskaping og kommersialisering av forskning. Siden opprettelsen 06.11.2003 (S 53-03) har KU hatt to møter og behandlet seks saker, hvorav fire omhandlet overdragelse av rettigheter. 

KU har vist seg som et nyttig forum, og utvalgets beslutninger er fattet etter grundige vurderinger. Utvalget bidrar til at arbeidet med næringsmessig utnyttelse av forskningsresultater får en sterkere forankring blant forskerne. Utvalgets mandat vil, som bebudet i S 53-03, bli gjennomgått innen utgangen av virkeperioden. Bl.a. må man vurdere om det er formålstjenlig at KU også har ansvar for forretningsideer som faller utenfor Arbeidstakeroppfinnelseslovens virkeområde, dersom ideene har potensial og idéhaveren (ansatt eller student) ønsker UiTøs assistanse i en kommersialiseringssprosses.

2.3
Aktører i randsonen: Norut (Norut MH), NorInnova og UNN

UiTø har en tett kobling til Norut og dens datterselskaper. Per i dag ser eierforholdet slik ut: 

Figur 1: Eierforhold UiTø - Norut - NorInnova

UiTø har i dag 54% av aksjene i Norut. UiTøs forhold til Norut er regulert i en egen samarbeidsavtale. Avtalens hovedmålsetning er at UiTø og Norut hver for seg og i fellesskap skal søke å utnytte de samlete ressurser for at forskningskompetanse og forskningsresultater skal komme til anvendelse i næringsliv og offentlig forvaltning. I tillegg til denne avtalen har UiTø, Norut og NorInnova inngått en samarbeidsavtale som regulerer videreutviklingen av forskningsbaserte kommersialiserbare ideer. Utgangspunktet er kommersialiseringsvirksomheten slik den har vært organisert innenfor FORNY-programmets rammer. Avtalen går ut på at kommersialiserbare ideer som har sitt utspring fra forskningsmiljøene ved UiTø og Noruts datterselskaper, normalt skal kanaliseres til NorInnova for videre bearbeiding og kommersialisering. Det har i tillegg vært arbeidet med en samarbeidsavtale mellom UiTø og NorInnova. Denne skal regulere mer partiske forhold mht pengestrømmer og konkret arbeidsdeling.

2.3.1
Norut Medisin og helse AS 

I tillegg har Fondet for Universitetet i Tromsø en mindre eierandel (3,9%) i Noruts datterselskap Norut Medisin og helse AS, som ellers eies av bl.a. Norut (51%) og Universitetssykehuset i Nord-Norge (UNN) (23,5%). Norut MH arbeider bl.a. med å bedre utnyttelsen av FoU-ressurser i forhold til næringsutvikling med basis i helsetjenesten og medisinsk forskning, og administrerer enkelte eksternt finansierte prosjekter på vegne av UNN-ansatte. Norut MH fungerer i tillegg som TTO for UNN, og tar del i FORNY-samarbeidet på samme måte som UiTø og NorInnova. Samarbeidet mellom Norut MH og UNN er regulert i egen samarbeidsavtale om kommersialisering av forskning. Samarbeidet med UiTø er regulert gjennom avtalen mellom Norut og UiTø (se ovenfor). Norut MH har i flere år hatt en rolle i forhold til Innomed (Nasjonalt senter for næringsutvikling og innovasjonsbistand i helsesektoren). Etter planen skal dette arbeidet forankres i helseforetakene fra 2005. 

Mange universitetsansatte har også stillinger ved universitetssykehusene. Utdannings- og forskningsdepartementet og Helsedepartementet pekte i et fellesmøte med universitetene og de regionale helseforetakene (18.08.2004) på behovet for avtaleregulering av forhold knyttet til immaterielle rettigheter og delte stillinger. Departementene ba universitetene og helseforetakene om å utvikle organisatoriske strukturer som forenkler og effektiviserer arbeidet med kommersialisering av forskningsresultater innen helserelatert og medisinsk forskning.

2.3.2 NorInnova AS

NorInnova har, jf nevnte avtaler og eierforhold, vært et naturlig valg som kommersialiseringsaktør. NorInnova AS har som formål å etablere ny og styrke eksisterende virksomhet i Nord-Norge basert på FoU-resultater. NorInnova opererer innenfor tre virksomhetsområder:

· Nyskaping (prosjektutvikling, kommersialisering av FoU-ideer til bedrifter eller lisenser)

· Investering (investering i tidlig fase, bidra på eiersiden til kommersiell suksess).

· Infrastruktur (bl.a. tilby lokaler og driftsmessige tjenester (inkludert regnskapstjenester) og et kommersielt og industrielt nettverk).

Før endringen i Arbeidstakeroppfinnelsesloven har UiTø vært ”leverandør” av ideer til NorInnova. Etter lovendringene ble det nødvendig å utarbeide en ny arbeidsdeling. Denne er grundig beskrevet i sak S50-03, og kan illustreres i følgende flytdiagram:

Figur 2 Arbeidsdeling UiTø TTO - NorInnova (S 50-03)

I følge flytdiagrammet har UiTø/TTO hovedansvar for prosjektene frem til en avgjørelse om overtakelse av rettigheter til en oppfinnelse blir fattet. Deretter skal NorInnova følge prosjektet videre frem mot bedriftetablering eller salg av lisens eller patent. Det er likevel nødvendig at NorInnovas vurdering blir innhentet allerede før en avgjørelse tas, siden det er NorInnova som har prosjektmidler for å kommersialisere. I tillegg har NorInnova investeringsmidler for selv å kunne ta eierskap i bedrifter som har utspring fra forskermiljøene på Universitetet. I praksis utfører NorInnova mange TTO-funksjoner for Universitetet, og er involvert i hele prosessen fra det søkes etter ideer til det skal gjøres investeringer. At NorInnova i dag i realiteten har tre roller i forhold til kommersialisering av forskningsresultater (vurderingsassistanse, kommersialiseringsassistanse og investor), er ikke uproblematisk, og faren for at rollene blandes sammen er tilstede. 

2.4
Finansiering av kommersialisering av forskning

UiTø får flere typer midler fra NFR/FORNY. Infrastrukturmidlener skal brukes til idéinnhenting, informasjonsvirksomhet, entreprenørskapsutdanning og kulturbyggende tiltak. For inneværende år er beløpet 650 000. Dette er en tildeling som forutsetter at institusjonen selv bidrar med 50%, slik at infrastrukturmidlene for 2004 er på totalt 1,3 millioner. Universitetets bidrag i denne sammenheng er de interne ressurser (årsverk) som brukes til dette arbeidet.

For 2004 fikk UiTø tildelt 750 000 for oppbygging av TTO. Dette er 100% finansiering. I tillegg skal UiTø ha 200 000 i såkalte prosjektmidler, altså midler til patentering og videreutvikling av kommersielle prosjekter. 

I statsbudsjettet for inneværende år fikk UiTø, i likhet med de andre universitetene og Norges landbrukshøgskole, midler for å bygge opp regionale teknologioverføringskontor. For UiTøs del var bevilgningen på 650 000.

En samlet oversikt over de midlene UiTø har til rådighet for 2004 ser slik ut: 

	NFR infrastruktur
	 650 000

	UiTø infrastruktur
	 650 000

	NFR prosjekt
	 200 000

	UiTø prosjekt
	 200 000

	NFR TTO
	 750 000

	UFD TTO
	 650 000

	Totalt
	 3 100 000


Figur 3 Oversikt over UiTøs midler til kommersialisering av forskning 2004

Universitetenes TTOer vil i overskuelig fremtid være avhengige av offentlige midler. Hovedbidragsyter vil også i fremtiden være NFR/FORNY-programmet. 

FORNY-programmet legger for fremtiden opp til større grad av samarbeid mellom universiteter, høgskoler, institutter, universitetssykehus og kommersialiseringsenheter i hver region, og institusjonene blir bedt om å utarbeide en felles prosjektbeskrivelse for tildeling av prosjektmidler. 

Planmessig og målrettet samarbeid mellom rettighetshavere og kommersialiseringsaktør vil telle positivt i fordelingen av midler.

Norut har årlig fått ca 200 000 fra NFR/FORNY, mens NorInnova har fått ca 3-4 millioner. 

3. Organisering ved de andre universitetene

3.1 
Universitetet i Bergen

Deler av forskningsvirksomheten ved UiB har lenge vært organisert i stiftelsen Unifob. I tillegg ble aksjeselskapet Unifob AS etablert som forskningsselskap i 2003, hvor UiB eier 85% og stiftelsen Unifob eier 15%. Stiftelsens og UiBs eksternfinansierte prosjektportefølje ble lagt inn i aksjeselskapet i annet halvår av 2003. Etter denne overføringen består stiftelsens gjenværende oppgaver av kommersialiseringsaktiviteter og lignende. TTOet er organisert som en avdeling innenfor stiftelsen, og driver bla. med infrastrukturtiltak, idéstimulering etc. Kommersialiseringsenheten Forinnova tar seg av markedsføring, patenter, lisenser og bedriftsetableringer, mens Sarsia Innovation bidrar på kapitalsiden. I skrivende stund foreligger det konkrete planer om opprettelse av et felles TTO AS for Haukeland sykehus og UiB. Selskapet, som skal ha en aksjekapital på 1 million, skal ikke etablere bedrifter, men forhandle og følge opp på vegne av sine eiere. På sikt forligger det planer om å få inn flere eiere. 

3.2
NTNU

NTNUs styre vedtok 01.04.2003 opprettelse av et TTO som et heleid aksjeselskap. ”NTNU Technology Transfer AS” ble formelt stiftet 22.10.2003. Aksjeselskapet har 6-7 ansatte på hel- eller deltid, og selger timebaserte tjenester til NTNU. NTNU TTO AS håndterer NTNUs rettigheter på NTNUs vegne og for NTNUs regning og risiko. Immaterialrettighetene som NTNU overtar etter loven, overdras i utgangspunktet ikke videre fra NTNU, men kan bli forvaltet av TTOet. TTOet vil også direkte være eier i nystartede selskap, og ivareta NTNUs interesser i så måte. NTNU og TTOet ferdigstiller nå en rammeavtale som regulerer samarbeidet mellom universitetet og aksjeselskapet nærmere. TTOet ved NTNU har fått overført midlene fra NFR/FORNY direkte.

3.3
Universitetet i Oslo 

UiOs Birkeland Innovasjon AS har vært operativt fra 01.01.2004, først som enhet under UiOs forsknings- og studieavdeling. Birkeland Innovasjon ble sommeren 2004 etablert som et statsaksjeselskap (100 % eiet av UiO). Birkeland Innovasjon er UiOs forretningsfører for kommersialisering av forskningsresultater. Birkeland håndterer i prinsippet hele prosessen fra ferdig forskningsresultat til salg av lisens eller bedriftsetablering. Birkeland har tre ansatte, og benytter seg av eksterne rådgivere/konsulenter der dette er nødvendig. Birkeland Innovasjons aksjekapital kapital er på 5 millioner. 

4. Organisering av TTO som aksjeselskap eid av UiTø, UNN, Norut og NorInnova

Universitetsdirektøren foreslår at det opprettes et eget aksjeselskap for å ivareta TTO-funksjonene for Universitetet (heretter kalt TTO AS). I det videre vil en skisse til modell bli beskrevet, og det vil bli argumentert for hvorfor en slik løsning er best egnet til å ivareta samfunnsoppdraget og  Universitetets og de ansattes interesser. 

4.1
Forslag til modell

Universitetsdirektøren går inn for Universitetet som den ledende rettighetshaver i regionen skal være hovedaksjonær i TTO AS. Det anses imidlertid som en fordel at også UNN, Norut Gruppen og Norinnova inviteres til å gå inn på eiersiden i selskapet. 

De TTO-funksjoner som i dag utføres av Norut MH, NorInnova og UiTø overtas av TTO AS. TTO AS skal ha en forvalter-/foretningsføreroppgave, det vil si at UiTø beholder sine eierrettigheter ubeskåret. 

TTO AS vil ha anslagsvis 3-5 ansatte og vil da i utgangspunktet ivareta TTO-funksjonen for UiTø, UNN og Norut. Dette omfatter om lag 5 000 – 6 000 ansatte og like mange studenter. TTO AS vil også kunne bistå høgskoler i regionen. Dette er i samsvar med regjeringens ønske om at universitetenes TTO også skal ha et regionalt ansvar. Årsomsetningen til TTO AS anslås å ville ligge på om lag 6-8 mill. Aksjekapitalen vil kunne reises ved at eierne overfører eksisterende kapital i Norut MH og NorInnova til det nye selskapet. I tillegg kommer at Universitetet har noe midler som kan brukes til dette formålet. Den samlede aksjekapitalen til selskapet vil kunne være på omlag 2-3 mill. 

En mulig eierskapskonstellasjon fremgår av figur 4 under. Det understrekes at den prosentvise eierfordelingen som er skissert i figuren, kun er ett en av flere alternativer. Universitetsdirektøren legger imidlertid vekt på at Universitetet skal ha aksjemajoriteten i selskapet.

Figur 4 Forslag til ny TTO-organisering

4.2
Omorganisering av Norut MH og NorInnova

Universitetsdirektørens forslag innebærer at NorInnovas oppgaver vil måtte endres som følge av opprettelsen av TTO AS. Dette gjelder det som NorInnova definerer som ”nyskaping” (se punkt 2.3.2). Det resterende NorInnova vil, med sin investeringskapitalbase på ca 50 millioner, rendyrkes som er investerings- og kapitalforvaltningsselskap. Dette vil si at det ”nye” NorInnova investerer i tidlig fase i prosjekter og bidrar på eiersiden. NorInnova bør som i dag ha som formål å bidra til å fremskaffe ny kapital for å utvikle bedrifter til kommersielle suksesser. Målsetningen er at slike forskningsbaserte bedrifter skal være av interesse for f.eks. etablert industri og venturekapitalister. I tillegg vil NorInnova, som i dag, tilby lokaler og driftsmessige tjenester til oppstartsselskaper, bl.a. inkubatortjenester. NorInnova vil også kunne ha en sentral rolle ved en eventuell opprettelse av regionale såkornfond.

En slik arbeidsdeling mellom TTO AS og NorInnova vil bidra til å rendyrke rollene til aktørene i kommersialiseringsprosessen. 

Norut MHs hovedoppgaver som er administrasjon av eksternt finansierte prosjekter og kommersialiseringsassistanse (TTO-funksjon) overfor UNNs ansatte, vil etter den foreslåtte modellen deles opp. Det vil være naturlig at prosjektadministrasjonsoppgavene overføres til et annet selskap i Norut-konsernet, f eks NorInnova., mens kommersialiseringsassistansen overfor UNNs ansatte ivaretas av det nye TTO AS. Dette innebærer i så fall at Norut MH avvikles som eget selskap. Relasjonen til Innomed (jf punkt 2.3.1) vil kunne ivaretas innenfor den foreslåtte modellen.

Illustrert med utgangspunkt i figur 2, vil arbeidsfeltet til TTO AS være følgende (jf figur 5):

Figur 5 Arbeidsdeling UiTø – TTO AS

Som det fremgår av illustrasjonen over, vil TTO AS` arbeidsfelt strekke seg vesentlig lengre enn hva som er tilfelle i dag for TTO ved UiTø. NorInnovas bidrag vil være på kapital/investeringssiden, mens TTO AS selv foretar vurderinger og bidrar et langt stykke på vei til kommersialiseringer. 

Opprettelse av TTO AS etter en modell slik universitetsdirektøren foreslår berører altså andre virksomheter enn Universitetet selv. Universitetet har innflytelse i både Norut MH og NorInnova gjennom eierposisjonen i Norut Gruppen. Den administrative ledelsen hos Norut Gruppen og UNN er konsultert i saken. Ledelsen ved UNN stiller seg positivt til prinsippene i den foreslåtte modellen. 

4.3
Arbeidsdeling UiTø – TTO AS

UiTø og TTO AS er begge enheter som skal levere tjenester til forskerne og forskningen ved UiTø samt utvikle og pleie relasjoner til næringsliv som ser seg tjent med å bidra til forskning og gjøre bruk av forskningsresultater. Mens UiTøs hovedfokus vil være å tilrettelegge og forvalte strategier og mekanismer som stimulerer forskning generelt og eksternt finansiert forskning spesielt, er hovedfokuset til TTO AS å legge til rette og forvalte strategier og mekanismer som stimulerer til næringsmessig utnyttelse av de resultater som kommer ut av forskningen. 

Innenfor en slik arbeidsdeling skal UiTø forestå den sentrale forvaltning av institusjonens eksternt finansierte forskningsvirksomhet på følgende områder:

· Forskningsstrategi: UiTø skal fastlegge strategier for eksternt finansiert forskningsvirksomhet 

· Næringslivskontakt: UiTø skal legge til rette generelle virkemidler som stimulerer til økt kontakt mellom UiTøs forskningsmiljøer og næringslivet.

· Prosjektsøknader: UiTø skal bistå institusjonens forskere i søknadsprosessen overfor eksterne finansieringskilder, herunder EU og NFR.

· Kontrakter: UiTø skal bistå institusjonens forskere med å forhandle ordinære forskningskontrakter, bl.a. med formål å bidra til å sikre UiTøs rettigheter.

· Rettighetsforvaltning: UiTø skal forestå den del av rettighetsforvaltningen som ikke er overlatt til TTO. Dette omfatter avtalegjennomgang med TTO ved patentinngåelser og patentavslutninger, samt vurdering av UiTøs ansvar mot forskere ved patentavslutninger

· Eierrolle: UiTø skal yte bistand og kontroll overfor TTO når det gjelder selskapets forvaltning av UiTøs eiendom (immaterielle rettigheter). 

Oppgaven TTO AS skal utføre på UiTøs vegne, er altså å være et instrument for å fremme UiTøs samfunnsoppdrag knyttet til næringsmessig utnyttelse av forskningsresultater og sikre UiTøs rettigheter til forskningsresultater gjennom patentering. TTO AS skal ivareta oppgavene som ble skissert i sak S 50-03 og i dette saksfremlegget, bl.a. være en pådriver i stimuleringsarbeid og bidra til å skape insentiver for næringsrettet forskning og utvikling, et kompetansesenter for UiTø innen kommersialisering av forskningsresultater, et kontaktpunkt for forskere, administrasjon, næringsliv, virkemiddelapparat, randsoneinstitusjoner og eksterne parter.

TTO AS får myndighet til å foreta de disposisjoner som er nødvendig før kommersialiseringsutvalget (KU) kan fatte en avgjørelse, herunder søke patent i de tilfeller der tidsfaktoren tilsier det, og ellers utføre de oppgavene som i dag ivaretas av Universitetet. TTO AS bør i tillegg selv kunne fremme søknad om finansiering av sin virksomhet overfor aktuelle finansieringskilder. Tildeling av midler som samtidig inneholder forpliktelser for UiTø må imidlertid forelegges UiTø til godkjenning før de stilles til rådighet for TTO. TTO AS kan i teorien følge en kommersialiseringsprosess helt frem til en lisensiering skjer eller en bedrift etableres. Hvor langt man skal gå i prosessen vil imidlertid være et vurderingsspørsmål fra prosjekt til prosjekt.

Som anslått foran, vil TTO AS totalt ha 3-5 ansatte. Det må imidlertid understrekes at UiTø har forpliktelser som må ivareta innenfor UiTøs egen organisasjon, og det legges opp til at ca ½ årsverk fremdeles er ansatt hos UiTø. Denne stillingen skal jobbe med entreprenørskapsstudier, idéstimulerende tiltak, innmeldinger av oppfinnelser og holde kontroll med UiTøs og de ansattes immaterielle rettigheter. 

4.4
De viktigste problemstillinger knyttet til AS-organisering
I forbindelse med opprettelsen av Birkeland Innovasjon AS har UiO fått gjennomgått en rekke juridiske og skattemessige forhold. Betenkningene, som er laget av advokatfirmaet Thommessen, Krefting, Greve & Lund og revisjonsfirmaet Ernst & Young, redegjør for en rekke forhold knyttet til forvaltning av eiendomsrett til oppfinnelser, skatte- og merverdiavgiftsmessige forhold knyttet til pengestrømmer etc og konkurranserettslige regler. Tilgang på disse betenkningene har gitt viktig kunnskap om forhold som må tas hensyn til i forbindelse med opprettelse av et TTO AS. Det er imidlertid noen ulikheter mellom Birkeland Innovasjon og det foreslåtte TTO AS som har gjort det nødvendig å innhente ytterligere juridisk ekspertise, særlig det forhold at Birkeland Innovasjon er et heleid aksjeselskap under UiO (se punkt 3.3). Advokatfirmaet Steenstrup og Stordrange har på oppdrag fra Universitetsdirektøren vurdert disse betenkningene opp mot den modellen som ligger i dette saksfremlegget. Steenstrup Stordrange har bl.a. sett på hvordan den forslåtte AS-konstruksjon med flere eiere praktisk lar seg gjennomføre, hvilke særlige skatte- og avgiftsmessige forhold som bør vurderes og om konstruksjonen reiser problemstillinger i forhold til regler om bl.a. anskaffelsesregler, konkurranselovgivning og statsstøtteregelverk. 

Hovedkonklusjonene etter gjennomgangen er som følger:

Etablering av TTO AS

Stenstrup Stordrange ser ingen rettslige eller faktiske hindringer for etablering av et TTO AS slik som foreslått i saksfremlegget. Det anbefales at det inngås en samarbeids-/aksjonæravtale mellom eierne hvor blant annet styrerepresentasjon og de respektive eieres ansvar for finansiering av driften reguleres. 

Skatte - og avgiftsmessige forhold

Problemstillingen i denne sammenheng er hvorvidt UiTø må betale merverdiavgift for de kommersialiseringstjenester som TTO AS yter, og hvorvidt UiTø har fradragsrett for merverdiavgiften i sitt regnskap. Dersom UiTø må betale merverdiavgift uten at man har fradragsrett, vil dette være en kostnad for UiTø.

Utredningene som er gjort i denne sammenheng både for UiO og UiTø gir ikke entydige svar. Merverdiavgiftspørsmålet vil både avhenge av type midler og måten de kanaliseres på. Universitetsdirektøren konkluderer med at avgiftsspørsmålet er uavklart, men at problemstillingen er den samme for alle universitetene.

TTO AS vil være skattepliktig. De første årene vil det trolig ikke kunne påregnes skattepliktig overskudd i selskapet.
Anskaffelsesregelverket

Hovedregelen i anskaffelsesregelverket for offentlige virksomheter er at kjøp av varer og tjenester for over 250 000 kr (inkl mva) krever anbudskonkurranse. 

Steenstrup Stordrange konkluderer med at den foreslåtte TTO-modellen etter all sannsynlighet vil falle utenfor anskaffelsesregelverkets anvendelsesområde. UiTø kan dermed kjøpe kommersialiseringstjenester fra TTO AS uten forutgående anbudskonkurranse. 

Det er dessuten andre unntaksbestemmelser i anskaffelsesforskriften som UiTø vil kunne benytte seg av, dersom modellen mot formodning likevel skulle ble definert inn under anskaffelsesregelverkets anvendelsesområdet. 

TTO AS vil i likhet med Birkeland Innovasjon bli regnet som en offentlig oppdragsgiver og er dermed underlagt det offentlige anskaffelsesregelverket ved kjøp av tjenester (som f eks regnskapstjenester, patenttjenester, markedsundersøkelser etc).

4.5 Fordeler med organisering av et felles TTO for UiTø, UNN og Norut

I det følgende oppsummeres og gjennomgås de ulike argumentene for etablering av TTO AS.

Organisering av TTO-funksjonen i felles TTO AS vil være effektiviserende og ”rydde opp” i dagens noe uklare strukturer gi en mer tydelig arbeidsdeling. Hovedinnvendingen mot dagens organisering er at de forskjellige aktørene som arbeider med kommersialisering av forskning (UiTø/TTO, NorInnova, Norut MH) har overlappende arbeidsområder. At tre miljøer i realiteten konkurrere om de samme økonomiske ressursene oppleves som lite hensiktsmessig. Et felles TTO for Universitetet, UNN og Norut vil kunne betjene hver enkelt institusjon og løse deres selvstendige behov for kommersialiseringstjenester og utnytte eksisterende ressurser (økonomiske og menneskelige) på en bedre måte. 

Universitetet som er den største rettighetshaveren i regionen, vil i forslaget til ny modell i større grad enn hva som er tilfelle i dag ha direkte kontroll over prosessen fra idésøk til kommersialisering. Universitetet har i dag indirekte eierinteresser i NorInnova, men universitetsdirektøren mener det vil være hensiktsmessig å ha et direkte eierskap i selskapet som forvalter institusjonens kommersialiseringsoppgaver. Dagens organisering fungerte tilfredsstillende før endringene i bl.a. Arbeidstakeroppfinnelsesloven, da Universitetets oppgave var å være ”leverandør” av ideer til NorInnova. I dagens rettighetssituasjon har UiTø et selvstendig ansvar for at forskningsresultater utnyttes næringsmessig på en best mulig måte. Universitetet har også et ansvar i forhold til forskere og deres ideer/forskningsresultater.

Den skisserte modellen vil videre bidra til en klarere rolle- og oppgavefordeling i kommersialiseringsprosessen. I dag er NorInnova både investor/kapitalforvalter og rettighetsforvalter/forretningsfører for Universitetet. Ved å rendyrke disse oppgavene og rollene i ulike selskaper sikres større grad av uavhengige vurderinger i de ulike fasene i kommersialiseringsprosessen. Dette vil etter universitetsdirektørens syn bidra til økt kvalitet i kommersialiseringsarbeidet.

En organisering i en egen juridisk enhet sikre juridisk og økonomisk distanse til Universitetets tradisjonelle kjernevirksomhet og gi et klart skille mellom kommersielle og forvaltningsmessige oppgaver. Dette gir en stor grad av ansvarsfrihet for Universitetet ved tvister knyttet til patenter og kommersialisering. Nærheten til fagmiljøene sikres gjennom bl.a. videreføring av kommersialiseringsutvalget som tar stilling til hvilke prosjekter Universitetet ønsker å satse på. Organisering i et aksjeselskap er også formålstjenlig, både fordi det finnes et veldefinert lov- og regelverk og at aksjeselskap er en kjent konstruksjon nasjonalt og internasjonalt. Et operativt og ansvarlig styre, vil bidra til å sikre solid forankring og autoritet i forhold til universitetet og de andre eierne. 

Universitetet i Oslo og NTNU har valgt å etablere TTOene som heleide aksjeselskaper. Universitetsdirektøren mener at UiTø ved å ha aksjemajoriteten i selskapet har tilstrekkelig innflytelse til å ivareta Universitets og de ansattes interesser. Universitetet vil blant annet kunne oppnevne flertallet av styrerepresentantene. At både Universitet og UNN går inn på eiersiden i selskapet, vil gjøre det lettere for begge disse virksomhetene å imøtekomme kravene fra Utdannings- og forskningsdepartementet (UFD) og Helsedepartementet (HD) om avtaleregulering og harmonisering av praksis når det gjelder kommersialisering av resultater innenfor medisinsk forskning. At også andre aktører med kompetanse og nettverk kommer inn på eiersiden anses som en fordel. Ivaretakelse av det regionale TTO-ansvaret vil også etter universitetsdirektørens syn bli enklere innenfor en slik modell.

5. Konklusjoner/anbefalinger

Det anbefales at universitetsdirektøren gis fullmakt til å arbeidet for å opprette et aksjeselskap som skal inneha de TTO-funksjoner og ha en eiersstruktur som skissert i dette saksfremlegget. 

Innstilling 

vedtak:

1. Styret ber universitetsdirektøren igangsette en prosess med sikte på opprettelse av et aksjeselskap som skal utføre TTO-oppgaver for Universitetet og andre aktører slik som skissert i dette saksfremlegget.


2. Saken forelegges styret før selskapet blir stiftet.

Tromsø, 10.09.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør

	
	


Vedlegg: Betenkning fra Advokatkontoret Steenstrup Stordrange

Saksbehandler: Marit Martinsen

Innstillingen ble enstemmig vedtatt etter behandling i Styret 17.september 2004.

� For mer informasjon om entreprenørskapsutdanning, kommersialiseringsprosjekter, KU og TTOs arbeid generelt, se http://uit.no/tto 

